Siliquariidae

***Siliquariidae*** (silikvariedoj) estas familio de maraj gastropodaj moluskoj kiuj vivas senmove, ofte en asocio kun sponguloj. Ili havas korpon okulfrape malsimilan de tipaj gastropodoj, kun nekutima tre malstrikte volvita konko. 

## Priskribo
*Siliquariidae* estas okulfrape malsimilaj de tipaj helikoj pro la formo de sia korpo kaj konko, kiuj estas adaptitaj por senmova vivo. Ili estas parte malvolvitaj, tiel ke nur la volvoj plej proksimaj al la pinto tuŝas unu la alian, do la tuta konko aspektas kiel longa helice kurba tubo. La subfamilio *Siliquariinae* havas fendon aŭ serion de truoj laŭ la longo de la konko. Ĉe kelkaj specioj la fendo fermiĝis de maldika tavolo da konko.

## Disvolviĝo
*Siliquariinae* dissemas sin tra la akvo kiel larvoj. La larvoj de iuj specioj nutras sin per planktono, dum aliaj vivotenas sin per vitelo. Se larvo sukcesas trovi spongulon, ĝi alkroĉas sin kaj restas en sia loko dum la spongulo kovras ĝin per sia kresko. Ĉe dornaj specioj la eksteraj volvoj de la konko elstaras el la spongo, sed ĉe sendornaj specioj ĝi estas samnivela kun la sponga eksteraĵo. La kresko de la heliko devas sekvi la kreskon de la spongulo por daŭrigi kontakton kun la ekstera akvo. La neceso teni taŭgan lokon ĉe la ekstero de la mastro, kaj eventuala konkurado kun samspecianoj ene de ĝi, produktas la neregulan volvokurban formon de la konko. Por subteni ĝin, la familio unike evoluigis kapablon disrompi sian konkon kaj rekunfiksi la pecojn je pli granda diametro por plidikiĝi sen plilongiĝi; tamen ĉe iuj specioj tio okazas nur malofte. Ili ankaŭ povas forlasi la enan parton de la konko, murante ĝin per septo, por plilongigi la konkon ne plilongigante la korpon. La nekutima vermhelika korpformo malfaciligis komparojn kun aliaj gastropodoj, kaj la habitatodependa variado de la formo malfaciligis identigadon kaj klasifikadon de specioj. Krome unu el la malmultaj fakuloj pri "vermhelikoj", Otto Mörch (aktiva 1848-1877), uzadis idiosinkrazian sistemon nomi variaĵojn ene de specio per latinecaj nomoj, kiu fortimigis liajn kolegojn, kaj kies principoj kompreniĝis nur en 1996.

La familio nomiĝas *Siliquariidae* kvankam la tipa genro nomiĝas *Tenagodus*. Tio okazis pro apliko de la principo de antaŭeco al nekutima situacio. La nomoj *Tenagodus* kaj *Siliquaria* uziĝis paralele por la genro de 1810 ĝis 1992 pro duboj, kiu estas valida, kaj familiaj nomoj proponiĝis surbaze de ambaŭ (*Tenagodidae* kaj *Siliquariidae*); la pli frue proponita genronomo estis *Tenagodus*, sed la pli frue proponita familinomo estis *Siliquariidae*.

Du vivantaj subfamilioj, kvin genroj kaj 42 specioj agnoskiĝas:

* Siliquariinae Anton, 1838
** *Tenagodus* Guettard, 1770 - 23 specioj
* *Petalopoma* Schiaparelli, 2002 - 2 specioj

* Stephopomatinae Bandel & Kowalke, 1997
** *Caporbis* Bartsch, 1915 - 2 specioj
** *Hummelinckiella* Faber & Moolenbeek, 1999 - 1 specio
** *Stephopoma* Mörch, 1860 - 10 specioj

ne klasifikataj je genro: 4 specioj

Fosilioj similaj al ambaŭ subfamilioj troviĝas almenaŭ ekde la malfrua kretaceo. La plej malnova eble estas *Laxispira lumbricalis*.

Dosiero:Tenagodus trochlearis 01.JPG|Konkoj de *Tenagodus trochlearis*

## Referencoj
Kategorio:Gastropodaj familioj